تۆرکیه-آذربایجان-ایران مجلیس باشقانلاری آنتالیادا اوچلو گؤروشمه گئرچکلشدیردی.
تۆرکیه بؤیوک میللت مجلیسینین باشقانی مصطفی شنتوپ، آسیا پارلامنتر قورولو ۱۳-جو باش قورولو دولاییسیلا آنتالیادا اولان آذربایجان میللی مجلیسینین باشقانی صاحبه غافارووا و ایران مجلیسی باشقانی محمدباقر قالیباف بیر آرایا گلدی.
شنتوپ توپلانتیداکی دانیشماسیندا، تۆرکیه‌نین، بؤلگه‌سل پروبلئملر اوچون بؤلگه‌سل حل یوللارینین اورتایا قویولماسی و بونون یئنه بؤلگه‌ده یئر آلان دؤولتلرین اؤز آراسیندا دیالوگ، مصلحتلشمه و امکداشلیق یولو ایله ائدیلمه‌سی لازیم اولدوغونو بیلدیردی.
مصطفی شنتوپ،
"اوچ قارداش اؤلکه‌نین مجلیسی باشقانلاری اولاراق بیر آرایا گلمه‌میز بؤلگه‌‌میزده‌کی باریش، ثابیتلیک و دینجلیگین مؤگوجلنمه‌سینده اورتاق بیر ایراده‌یه صاحیب اولدوغوموزون گؤستریجیسیدیر" دئدی.
شنتوپ، بؤلگه‌سل و کۆره‌سل باریشین قورولماسی اوچون گوجلرین بیرلش‌دیریلمه‌سی، الدن گلن بوتون چابالارین گؤستریلمه‌سی ضرورتینه وورغو ائتدی.
آذربایجان ایله ارمنیستان آراسینداکی پروبلئمه ده توخونان شنتوپ، تۆرکیه‌نین آذربایجانا حاقلی دعویسینده دستک وئریرکن، دیگر طرف‌دن ده ارمنیستانلا نورماللاشما پروسه‌سی باشلاتدیغینی خاطیرلاتدی.
تۆرکیه بؤیوک میللت مجلیسی باشقانی شنتوپ یونلاری قید ائتدی:
"اساساً، بؤلگه‌سل نورماللاشمایا باخیشیمیز، دیشاریدان موداخیله‌لرین اولمادیغی، اوچونجو طرفلرین تأثیر ائتمه آختاریشلارینین ان آزا ائندیریلدیگی و بؤلگه‌‌ اؤلکه‌لرینین بیر بیری ایله باریش و امکداشلیق ایچینده قالخیندیقلاری بیر گله‌جک تصور ائتمکده‌دیر".
شنتوپ، بؤلگه‌‌‌ده نقلیات دهلیزی و انرژی ساحه‌سینده ائدیله‌جک امکداشلیقلارین اورتایا چیخارداجاغی پتانسیله دقت چکدی.
آذربایجان میللی مجلیسی باشقانی غافارووا و ایران اسلامی شورا مجلیسی باشقانی قالیباف دا اوچلو گؤروشمه فورمتینه داوام ائدیلمه‌سی یؤنونده گؤروش بیلدیررک،‌ دستک اولدو.
بیر سونراکی گؤروشمه‌نین باکی‌دا و یا تهران‌دا گئچیریلمه‌سی قونوسوندا آنلاشیلدی.
